עובדות במקאן חושפות הטרדות מצד סמנכ"ל הקריאייטיב לשעבר טל רביב, בגיבוי המנהלים שילוח ורדו, שפיצו עובדת שהתלוננה ודרשו מבכירים למחוק מייל תלונה. כעת מתברר שההתנהגות ממשיכה גם בלעומק התודעה. "את נראית מין חולה", אמר לעובדת שהתראיינה, והודה שכבר נפל בזה בעבר
כבר שנים ארוכות ששמו של טל רביב הולך לפניו – ולאו דווקא בשל היותו אחד הפרסומאים הבכירים בישראל. בענף הפרסום, ובמיוחד במשרד "מקאן תל אביב" שם צמח, היה ידוע כאדם בוטה, שמטריד נשים מילולית וגם פיזית. ב-2015 מקאן פיצו כספית אישה שהתלוננה על הטרדה מינית מצד רביב.
"הוא אמר איזה משהו בוטה ואז ציין שמישהי כבר התלוננה עליו ושהוא צריך להיזהר, כבר נפלתי עם זה", מספרת א, שעבדה איתו במשרד הפרסום "לעומק התודעה", שם הוא מכהן כמנהל קריאייטיב בשש השנים האחרונות, מאז עזב את מקאן. כשא הגיעה אליו לראיון עבודה לפני כשנתיים, הוא אמר לה: "את נראית מין חולה (sick sex – ש.ש)". היא נזקקה לעבודה הזו ולכן שתקה ולא הגיבה.
השתיקה התברר כמועילה. א התקבלה לעבודה. אלא שבמהרה התברר לה שהדברים שאמר לה רביב לא היו פליטת פה חד פעמית, שכן זה סגנון הדיבור שלו. "הוא היה נכנס למשרד ומקלל בלי הפסקה. אומר דברים כמו בוקר טוב זונות, או מה קורה, שרמוטות של טל. הוא היה קורא לנוכחים, גברים ונשים, אפסים, מזדיינים", היא מתארת, "בימי ראשון, הוא היה שואל אותי אם זיינתי בסוף שבוע ושואל שאלות על הפעילות שלי בטינדר".
עבורה זה לא נגמר בדיבורים. "כבר בהתחלה היה מקרה שהוא עבר לידי ונגע לי בישבן. חשבתי שזה בטעות, עד ששוב היה מקרה שבו הוא נגע לי בישבן, ואז הבנתי שזה לא מקרי בכלל. פעם אחרת, כשישבתי ליד המחשב הוא רכן מעלי כשהידיים שלו סביבי. זה היה מאוד לא נוח ועורר בי תחושת גועל".
א לא נשארה במשרד הרבה זמן. היא עזבה אחרי שלא יכלה לשאת יותר את ההתנהגות של רביב, אבל לא התלוננה בפני איש.
"היום, כשאני חושבת על מה שהיה במקאן, אני לא מאמינה שזה קרה בכלל ואיך לא עשיתי כלום במשך זמן רב כל כך, ופשוט קיבלתי את זה", אומרת ב, שעבדה עם רביב במקאן לפני שנים אחדות. "אולי שכנעתי את עצמי שאם כולם מדברים ככה או מקבלים את הדיבור הזה, הבעיה היא שלי. לא רציתי להיתפס כמי שלא זורמת, כמו בומרית. כי אם את לא מוכנה שיטרידו אותך אז את משעממת, ואת לא רוצה להיות משעממת במקום עבודה נחשק שכולם נראים בו כל כך מגניבים.
"רביב דיבר באופן מטריד כל הזמן. למשל פעם אחת הוא אמר שאני יכולה להיכנס לפגישה עם לקוחות כי הגעתי עם החזייה המרימה. בשיחות איתו הייתי מנסה לעמוד במרחק ממנו, כי אם הייתי עומדת לידו הוא היה נוגע בי. ביד, בכתף, בגב התחתון. ואז הוא היה אומר בואי לכאן, למה את עומדת כל כך רחוק. כשישבתי לידו, היד שלו היתה מתחככת ברגל שלי והייתי מזיזה את הכסא. לפעמים היד שלו היתה נוגעת בחזה שלי. כל הזמן חשבתי שזה בטח בטעות. שיש הרבה אנשים מסביב ולא יכול להיות שזה מכוון. אבל זה קרה כל הזמן. ומה כבר אפשר לעשות? מה, אגיד לו אל תשים עלי יד. זה הרי הכל לשניה.
"היה שלב שהתחלתי לחזור בוכה מהעבודה בכל יום. אני זוכרת שיחה עם אחותי שדיברנו על זה שאולי אני צריכה להתלבש אחרת, כי אולי אני אשמה במה שאני משדרת ואולי אני משדרת חברותיות יתר. התחלתי לתכנן מה אני אלבש למשרד כדי שלא יטרידו אותי. אז היתה פעם אחת שהוא אמר לי: מה הגעת לישיבת הנהלה כשאת לבושה ככה? תפתחי כפתור, שיהיה מעניין".
"היתה פעם אחת שהוא אמר לי: מה הגעת לישיבת הנהלה כשאת לבושה ככה? תפתחי כפתור, שיהיה מעניין"
"הוא למשל הגיע באיחור לאיזו ישיבת קריאיטיב ואמר סליחה, פשוט אוננתי בשירותים", מספרת ג, שעבדה במקאן בין השנים 2010 ל-2015. "הוא היה אומר לעובדות תסתובבי רגע, שנראה איך הבגדים נראים עליך, או מה, לא ישנת כי היית עם חבר שלך כל הלילה? או בואי נדבר על סקס רגע. פעם אחת הוא הראה לאחד העובדים תמונה של ציצים של מישהי שקרובה אליו אמר לו: הנה, תראה, שיהיה לך על מה לאונן בלילה".
"בוקר אחד נתקלתי בו במשרד והוא אמר לי: את נראית גמורה, לא ישנת כל הלילה כי הזדיינת נכון? את נראית אחת שמזדיינת כמו חיה", מספרת ה, שעבדה במקאן לפני מספר שנים. "לא התלוננתי, אבל לשמחתי כעבור זמן קצר התברר שהוא עוזב את המשרד".
רביב החל את עבודתו במחלקת הקריאיטיב במקאן, אז "קשר בראל", בסוף שנות ה-90 והתקדם עד לתפקיד סמנכ"ל קריאיטיב. זה היה תור הזהב של עולם הפרסום ואנשי הקריאיטיב, שהיו "כמו אלוהים", כך מעידים עובדים ועובדות בתחום בכלל וגם במקאן, הרשו לעצמם לדבר בבוטות כלפי נשים.
 "בוקר אחד נתקלתי בו במשרד והוא אמר לי: את נראית גמורה, לא ישנת כל הלילה כי הזדיינת נכון? את נראית אחת שמזדיינת כמו חיה"
העדות המוקדמת ביותר שהגיעה אלינו לגבי רביב היא מ-2008, שהיתה השנה הקשה שעברה על משרדי הפרסום בארץ עד אז. הקשיים לא פסחו אז גם על מקאן אריקסון, שהיה המשרד הגדול ביותר, הוא נאלץ לפטר עובדים. אחת מהן היתה ו.
"הוזמנתי לשימוע שנערך עם רביב וסמנכ"ל נוסף. זו היתה הפעם הראשונה שפוטרתי, ולקחתי את זה מאוד קשה. הרגשתי שאני לא מספיק טובה והתחלתי לבכות. אז רביב אמר לי: אף אחד לא מחפש לזיין אותך פה – למרות שלא הייתי מתנגד באופן אישי. הוא צחק והסמנכ"ל השני הצטרף אליו. שניהם צחקו בזמן שהתייפחתי מולם.
"את יודעת, כשעבדתי שם רביב טפח לי פעם אחד על הישבן ופעם אחרת, כשעליתי איתו במעלית לבד, הוא נצמד אלי בצורה חריגה – אבל המשפט שאמר כשפיטר אותי, הכאיב לי הרבה יותר".
"כשהוזמנתי לשימוע, רביב אמר לי: אף אחד לא מחפש לזיין אותך פה – למרות שלא הייתי מתנגד באופן אישי. הוא צחק בזמן שהתייפחתי
רביב אמנם לא היה האחראי הבלעדי לאווירה המטרידה מינית ששררה במקאן לאורך השנים, אבל כמעט כל מי ששוחחנו הסכים שהוא היה אחד המטרידים הבוטים ביותר, וזה שחצה הכי הרבה את הגבולות המטושטשים גם ככה.
ב-2012 עזב רביב את תפקידו הבכיר במקאן לטובת חבירה לרמי יהושע, הבעלים של משרד הפרסום TBWA. לאחרונה חשפנו שורה של עדויות על התנהלות מטרידה מינית מצדו של יהושע במשך שנים כלפי עובדות המשרד.
השידוך הזה החזיק שנה וחצי עד שחזר רביב למקאן אריקסון. בזמן הזה החלו להצטבר עדויות במשרד נגדו. כך למשל העביר לנו לאחרונה בכיר לשעבר במקאן, מכתב שנחת במייל של בכירי מקאן ב-2014 מעובדת שפוטרה כמה ימים קודם לכן על ידי רביב. בין הבכירים שהמייל נשלח אליהם אפשר היה למצוא בין היתר את אילן שילוח היו"ר, ריצי האנטר המנכ"ל וחנה רדו, הממונה על הטרדות מיניות (רדו תומכת במקום הכי חם במשך שנים; ש"ש).
במכתב העלתה העובדת ד טענות לגבי ההתנהלות של רביב, מקצועית ואנושית. "חוסר מקצועיות זה לנבל את הפה על בסיס יומיומי", כתבה. "להביך ולהשפיל בחורות צעירות שעובדות במשרד בידיעה שהן בטוח לא יתלוננו על האלוהים של מקאן והכל נאמר הרי בצחוק. זה להרגיש שאתה מעל החוק של מדינת ישראל".
כפי שהעידו בפנינו עובדים ממקאן באותה תקופה, ראשי המשרד דרשו מבכירי החברה שהיו מכותבים על המכתב ומעובדים אחרים שהמכתב הגיע אליהם, למחוק את המייל מהמחשב שלהם. הסערה שככה – ובמהרה במשרד חזרו לשגרה.
"אני לא מעוניינת לדבר על זה", אמרה לנו ד לאחרונה, "רק יכולה לומר שמבחינתי התקופה במקאן היתה טראומתית, וגרמה לי לעזוב את עולם הפרסום אחרי שנים רבות בו".
שנה אחרי שהמייל הגיע ונמחק, התפרסמה בעיתון הארץ כתבה של העיתונאית טלי חרותי סובר שכותרתה "מה בדיוק קורה במשרד הפרסום הגדול בארץ". חרותי סובר חשפה שם כי במשך 17 שנים עזבו חמישה עובדים את המשרד בשל הטרדות מיניות.
"אנחנו לא מפטרים בגלל הטרדה מינית מילולית, אלא מטפלים בזה מיד יחד עם היועצת המשפטית שלנו", אמרה אז חנה רדו, משנה למנכ"ל מקאן והאחראית על הטרדות מיניות. "בשנה האחרונה אנחנו לוקחים את זה מאוד ברצינות ומטפלים בזה מיד. הכחדנו את העניין לחלוטין". עוד הוסיפה כי זה לא קרה בארבע השנים האחרונות.
 ראשי המשרד דרשו מבכירי החברה שהיו מכותבים על המכתב של העובדת ד ומעובדים אחרים שהמכתב הגיע אליהם, למחוק את המייל מהמחשב שלהם 
זה לא היה מדויק. באותה שנה, 2015, התלוננו שתי עובדות מהמשרד על רביב. בניגוד לאחרות הן לא הסתפקו בתלונה ואיימו בתביעה נגד מקאן ונגד רביב. אחת מהן התלוננה על הטרדות מיניות מילוליות בוטות, כולל בכתב. התלונה נסגרה בהליך גישור, כשהעובדת קיבלה פיצוי כספי ממקאן. לא הצלחנו לגלות מה עלה בגורל התלונה הנוספת.
אחד העובדים סיפר לנו על ישיבה רבת משתתפים שניהל רביב באותה תקופה. "בשלב כלשהו רביב השתעל ואמר לו רק היתה כאן תקציבאית שתביא לי כוס מים. אחת התקציבאיות עמדה לקום, אבל המנהלת שלה עצרה אותה והלכה להביא לרביב מים בעצמה. היא הגישה לו את הכוס תוך הפגנת חוסר שביעות רצון. זה הכעיס את רביב. בתגובה הוא תפס את הכוס עם המים וזרק אותה עליה.
"אותה מנהלת יצאה נסערת ופנתה לחנה רדו. וזהו, אף אחד מהנהלת מקאן לא התייחס לאירוע. רבים ששמעו על כך אמרו לה תנשמי עמוק ותשתקי".
למרות התלונות, סמנכ"ל הקריאייטיב של מקאן נשאר בכסאו. רק כמה חודשים לאחר מכן סיים את עבודתו. הסיבה הרשמית לא היתה ההטרדות המיניות, אלא שינויים פרסונליים שיזם עמית משיח, שנכנס אז לתפקידו כמנכ"ל מקאן ומשמש בתפקידו עד היום.
רדו עזבה את תפקידה כמשנה למנכ"ל מקאן ב-2016 עם כניסת עמית משיח לתפקיד המנכל. היא הקימה את מקאן ואלי – שלוחה של מקאן במצפה רמון ונשארה בתפקיד משנה ליו"ר שילוח עד 2019. בשנים האחרונות היא ידועה בפועלה לקידום שוויון בין נשים לגברים בשוק התעסוקה, ואף מתבטאת רבות בעניין.
אלא שכמה מעובדות מקאן לא יכולות לשכוח לה את התקופה שבה התעלמה מתלונותיהן במקרה הטוב או השתיקה אותן במקרה הרע. עובדת אחת סיפרה כי כשהתלוננה באוזני רדו על רביב, אמרה לה זו בתגובה כי "רביב יהיה האחרון שיסגור את האור במקאן". עובדת אחרת מספרת כי כשהתלוננה בפניה אמרה לה רדו כי מדובר בעניין חמור שייכנס לתיק האישי של רביב, אבל דבר לא נעשה. עובדת נוספת טוענת כי כשרדו שמעה את תלונתה על רביב, היא אמרה לה שזה יטופל והזהירה אותה פן תדבר מחוץ לחדר על התלונה, אחרת לא תוכל להמשיך לעבוד במשרד ובתחום בכלל.
עובדת טוענת כי כשרדו שמעה את תלונתה על רביב, הזהירה אותה פן תדבר מחוץ לחדר על התלונה, אחרת לא תוכל להמשיך לעבוד
בתגובה לכתבה זו (ראו בהמשך) אמרה רדו כי תמיד טיפלה בחומרה בהטרדות. אלא שדבריה נשמעו קצת אחרת במרץ 2018, כשהתראיינה לפודקאסט של איש הקריאיטיב מירן פחמן. רדו השיבה לשאלה על הטרדות מיניות במקאן: "זה דבר שנחשפתי אליו ולא תמיד טיפלתי בו… נגיד מספר הפעמים שטיפלתי בחומרה עולה על מספר הפעמים שטיפלתי פחות בחומרה… בשנתיים האחרונות אין זכר לזה בשום מקום במקאן".
"השבר מרדו היה עבורי גדול פי אלף מהשבר מההתנהגות של רבים מהגברים שם, שדיברו באופן מטריד ובוטה, ואפילו מהשבר מרביב", סיפרה אחת העובדות "רדו היתה אחת הנשים החזקות בעולם הפרסום, מישהי לשאת אליה עיניים. היא יכלה לעשות מהפכה ובמקום זה שתקה והשתיקה".
להטיל את כל האחריות להשתקת תרבות ההטרדות במקאן על רדו יהיה שגוי, כי היא לא היתה היחידה שמודעת לאווירה הרעילה. באותם ימים שילוח אמנם היה עסוק בהנפקה בחול של חברת "מטומי", אבל בכירים לשעבר במקאן סיפרו כי רדו עדכנה אותו בכל נושא רגיש בחברה. הוא היה מודע למשל לפיצוי העובדת שהתלוננה נגד רביב. שילוח סירב להגיב לכתבה זו.
בזמן ששילוח היה עסוק עם החברה החדשה, כיהן ריצי האנטר כמנכ"ל מקאן, וגם הוא קיבל דיווח על האווירה במשרד. "היה לי מאוד קשה שכולם שותקים כל הזמן. היו יכולות לשבת בחדר מנהלות קריאייטיב בכירות, לשמוע את רביב ולא לעשות כלום", אומרת ג. "פעם אחת נכנסתי למעלית כשריצי האנטר היה שם עם עובדת נוספת. החלטתי להגיד לו משהו. אמרתי לו תשמע, יש כאן הטרדות מיניות כל הזמן. כדאי שתטפלו בזה אחרת זה יתפוצץ לכם בפרצוף. הוא אמר לי אני יודע ונטפל בזה, אבל ההטרדות נמשכו כך שאני לא חושבת שמישהו בהנהלה טיפל בזה".
האנטר טען כי אינו זוכר את השיחה במעלית והבהיר כי אם הייתה כזו, הוא היה מיידע את רדו לגביה. עוד טען כי לא זכר אירוע שקשור לרביב. לטענתו בתקופתו במקאן, שנמשכה מ-2012-2015, היתה רק תלונה אחת נגד עובד על הטרדה מינית. הוא סרב לומר מי היה העובד או איך התלונה טופלה.
על התרבות הארגונית הבעייתית והאופן שבו ההנהלה התעלמה מהיחס כלפי עובדות בחברה, הקלה בה ראש ולמעשה הכשירה בעצמה גם אם לא במזיד את השטח להתנהלות של רביב – אפשר ללמוד משני אירועים שונים שתיעוד שלהם עלה לרשתות.
"היה לי קשה שכולם שותקים כל הזמן. היו יכולות לשבת בחדר מנהלות קריאייטיב בכירות, לשמוע את רביב ולא לעשות כלום"
במקרה הראשון, בסוף 2009 הגיעו מאות עובדי המשרד לחופשה שנתית בבית מלון באילת. שבועות לפני החופשה העובדים התחלקו לקבוצות, כשבראש כל קבוצה עמד אחד הסמנכ"לים. על חשבון שעות העבודה התאמנו על קטעי שירה וריקוד, לקראת תחרות שהפרס הראשון בה היה ארוחת שף מפוארת.
בערב התחרות, מול אילן שילוח ומנכ"לית המשרד איריס בק, שיגרה אחת הקבוצות לבמה מספר נשים בלבוש חשוף, שהוגדר מראש כ"זנותי" וכלל בין היתר מיני צמוד וגרביונים. ואלו היו מילות השיר ששרו:
לא מורידות שערות
כי אין בשביל מי
בלי עקבים, בלי שמלות
כי אין זקפה שתחמיא.
אם רק היה בא זכר
עם סיגר מבשר…
רוצות להיות מופתעות
זה דחף בלתי נשלט
אם רק היה בא פרפר
את יודעת, כזה עם איבר
היינו מוכנות להישאר
גם אחרי שבע
אפילו לחתום קבע
רוצות גבר עכשיו
תביאי גבר עכשיו
שיהיה תימני
רוצות להיות על הגב
וללבוש חושפני
תביאי גבר כבר איריס
תביאי גבר כבר איריס
תביאי גבר עכשיו, מבוקש מגנין
או בקבוצות אחרות מדבר קצת על מין
תביאי גבר כבר איריס.
בסיום הקטע הן זכו למחיאות כפיים סוערות. שילוח, בק ורדו לא היו מוטרדים מהמחזה שנגלה לעיניהם. איך אפשר לדעת את זה? פשוט מאוד: הם העניקו לקבוצה הזו את המקום הראשון בתחרות.
חלפו עוד כמה שנים, ובסוף 2013 שוגרו חלק מעובדי מקאן לנופש נוסף. כדי לבשר להם על הצופר, שקדו במחלקת הקריאיטיב בניצוחו של רביב על סרטון ברוח "ספינת האהבה", כשתמונות העובדים מופיעות בעיגולים ומשפטים שונים מלווים את התמונות. "וואי, כמה אני הולך לזיין", הופיע משפט לצד תמונותו של אחד העובדים ואחריו עלתה תמונתה של רדו עם טפסי הטרדה מינית. הסרטון הסתיים עם עובד שמותח קונדום גדול על המסך.
אבל אלו לא רק הסרטונים "השובבים" שרביב הכתיב בהם את הנרטיב המטריד. איש הקריאייטיב המוערך הביא גם לפרסומות עצמן את משנתו הסקסיסטית. כך, ב-2015, בעוד המשרד סוער בשל תלונות נגדו על הטרדות מיניות, היה אחראי רביב לפרסומת של בירה גולדסטאר תחת המיתוג "תגיד תודה שאתה גבר". עובדת שנכחה באולפן בזמן שרביב הקליט את סרטון הפרסומת סיפרה: "רביב היה נוהג לחמם את הקול שלו לפני הקלטת הקריינות בדיבורים על זיונים. פשוט היה מתחיל לדבר מלוכלך למיקרופון מול כל הצוות. היה מאוד לא נעים להיות שם אבל אף אחד לא אמר לו שום דבר".
במרץ 2016 הגיע רביב לאון גולדשטיין ולזיו פופלובסקי ממשרד הפרסום לעומק התודעה כמנהל קריאיטיב בכיר וככל הנראה גם כבעל אחוזים מהרווחים. הוא הכיר את השותף של השניים לעסקים במשרד – רמי יהושע, שמחזיק בשליש ממניות המשרד באמצעות משרד הפרסום שלו יהושע TBWA.
גולדשטיין ידע על התלונות על הטרדות מיניות שהוגשו נגד רביב. אבל, כפי שסיפר מקורב למנהלי המשרד, הוא לא התרשם מכך לרעה, סבר כי מדובר בהטרדה מילולית בלבד והשתכנע שהיא לא היתה חמורה במיוחד.
שוחחנו עם שורה של עובדים, בהם בכירים ובכירות לשעבר ובהווה. הם שפעו מחמאות לגולדשטיין ולפופלובסקי, טענו כי לא נתקלו באווירה מטרידה במשרד. יחד עם זאת העידו כי רביב נהג לדבר ולהתנהג בבוטות ואפילו בוולגריות.
"היו לו הרבה הערות מיניות", אומרת עובדת לשעבר. "דיבור כזה לא נדיר במשרדי פרסום, אבל בכל זאת רביב היה חריג בבוטות שלו. פעם אחת הוא העיר לי שהחזה שלי גדל. הבהרתי לו במבט שזה לא בסדר לדבר ככה והוא הפסיק. בכל מה שהיה קשור לעבודה, לקריאייטיב, כל הרעיונות שלו היו איכשהו קשורים למין. תמיד.
הוא אדם קיצוני, אישיות שקשה להתעלם ממנה. צועק הרבה ולא רגוע. כשנמאס לו, היה יכול לצאת באמצע ישיבה. היו פעמים שאון וזיו ניסו להרגיע אותו כשהוא דיבר באופן בוטה מדי. הם היו יכולים להגיד לו להפסיק, לא להגזים או להרגיע. והיו גם פעמים שהם צחקו איתו וכנראה הרגיעו אותו בחדרי חדרים".
הערכתה של העובדת לגבי השיחות בחדרי חדרים היתה מדויקת. לדברי אחד המנהלים לשעבר בלעומק התודעה, שמכיר היטב את הנפשות הפועלות, היו כמה מקרים שבהם גולדשטיין ופופלובסקי קראו לרביב לשיחות בנושא. לדברים אלו אין כל זכר בתגובה שהעבירו לעומק התודעה, שועליה תוכלו לקרוא בהמשך.
עו"ד שגיא בלומנפלד הגיב מטעמו של טל רביב: "אשר לטענות ביחס לנגיעות מסוג כלשהו בעלות אופי מיני במסגרת עבודתו של מרשי בחברת לעומק התודעה או בכל מקום אחר – הדברים מוכחשים לחלוטין".
אילן שילוח סירב להעביר תגובה לכתבה זו.
חנה רדו מסרה בתגובה: "כל התלונות שהוגשו בתקופתי טופלו בצורה המחמירה ביותר, בהתאם למדיניות החברה ותוך ליווי העובדות. כמי שמקדישה את חייה למען נשים, אני מצרה אם מישהי מהעובדות הרגישה שלא טיפלתי כראוי".
עמית משיח, מנכ״ל קבוצת מקאן, מסר בתגובה: ״הטענות שהוצגו בפנינו כוללות חצאי עובדות, שמועות ואף שקרים, וכולן מתמקדות בתקופה שלפני שבע, עשר ו-13 שנה.
במקאן יש אפס סובלנות להטרדות מיניות באשר הן ולהתנהגות לא מכבדת ופוגענית. החברה מעמידה את הנושא במרכז ופועלת בכל המישורים, כדי ליצור עבור העובדות והעובדים סביבת עבודה בטוחה ומכבדת.
"במקאן פועלת אחראית על נושא הטרדות מיניות, מנגנון דיווח ומדיניות ברורה. החברה מקיימת לאורך השנה הדרכות למנהלים ולעובדים בנושא, על מנת לוודא שכל אחת ואחד ידעו כיצד יש לפעול אם וכאשר מתגלה מקרה כזה, ולוודא שהוא מטופל בזמן, ברגישות הנדרשת ועל-פי חוק. אם היו לאורך השנים נשים שחשו שפניותיהן לא טופלו כנדרש אנו מתנצלים בפניהן״
תגובת מקאן: "אם היו לאורך השנים נשים שחשו שפניותיהן לא טופלו כנדרש אנו מתנצלים בפניהן״
איריס בק מסרה: "במהלך כהונתי כמנכלית מקאן (2009-2012) נושא הטרדות מיניות טופל באופן מקיף ויסודי ללא פשרות. יחד עם הממונה על הנושא והנהלת החברה התמקדנו ביישום כל דרישות החוק והטמעתן בארגון. לעובדות ועובדי החברה היתה כתובת ברורה ודלת פתוחה לפניות בנושא. פעלנו מתוך מחויבות ליצירת סביבה בטוחה ומצמיחה לעובדים כולם".
און גולדשטיין, מנכ"ל לעומק התודעה בתגובה: "אנחנו בלעומק התודעה מגלים אפס סובלנות כלפי כל התבטאות פוגענית, התעמרות, העלבות והטרדות מיניות מכל סוג, קלות כחמורות. במשרד מונהג נוהל מחמיר בנושא, אותו מובילה מנהלת המשרד באופן אישי, כממונה על נושא מניעת הטרדות מיניות במשרד. כמי שהעסיק מאות רבות של עובדים ועובדות, החל משנת 2003 ועד היום, אני גאה בעובדה שמעולם לא התקבלה שום תלונה בנושא, כנגד שום אדם, לרבות טל רביב.
"יחד עם זאת, מתוך נקיטת גישה מחמירה הלכה למעשה, עם פנייתך, הוצא טל מיידית לחופשה יזומה, וזאת על מנת שנוכל לבדוק את הטענות בפנייתך. מאז קוימו ותועדו שיחות אישיות, עם כל עובדי המשרד (ועובדי חברה נוספת בבעלותנו אשר נמצאת באותו מתחם משרדים, למען הסר ספק), בנוכחות הממונה על הטרדות מיניות בחברה, בה נשאלו האם היו עדים למקרי הטרדה ברמות שונות על ידי טל, ובכלל. בשיחות הודגש נושא הדיסקרטיות, הפתיחות והחשיבות לשיח כנה וברגישות הראויה.
במהלך השיחות לא נמצאה ולו תלונה אחת, לא על הטרדה מינית מילולית ובטח שלא פיזית, כלשונה בחוק. לכן מבחינתנו, נכון להיום, הנושא מוצה, נבדק ונסגר".


הרשמה בקליק לניוזלטר הכי חם בגיהנום: 






המקום הכי חם בגיהנום

 
מגזין עיתונות עצמאי    אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.  





 












הרשמה בקליק לניוזלטר הכי חם בגיהנום: 










      



© 2023 כל הזכויות שמורות למקום הכי חם בגיהנום – מגזין עיתונאי עצמאי.
Fatfish




מגזין עיתונות עצמאי
   אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.  
אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.


הרשמה בקליק לניוזלטר הכי חם בגיהנום: 





© 2023 כל הזכויות שמורות למקום הכי חם בגיהנום – מגזין עיתונאי עצמאי.
Fatfish
© 2020 כל הזכויות שמורות למקום הכי חם בגיהנום - מגזין
עיתונאי עצמאי | 
פיתוח Fatfish
נא להיכנס לחשבון מתחת











יש למלא את הטופס כדי להירשם











נא להזין שם משתמש או כתובת דוא״ל כדי לאחזר ססמא







